Gianna Berettová Mollová

Svätá  Gianna Berettová Mollová (* 4. október 1922, Magenta, Taliansko – † 28. apríl 1962, Monza, Taliansko) bola talianska pediatrička, aktivistka Katolíckej akcie a matka štyroch detí. Po tom, čo jej lekári v tehotenstve diagnostikovali myóm maternice odmietla liečbu ktorej nevyhnutnou súčasťou bol potrat a dieťa donosila, hoci bola varovaná, že to bude s najväčšou pravdepodobnosťou znamenať jej smrť („Ak sa budete musieť rozhodovať medzi mnou a dieťaťom, žiadne váhanie: voľte – a to vyžadujem – dieťa. Zachráňte ho!“). (Poznámka: Myóm maternice nie je životu nebezpečným rizikom pre matku a v mnohých prípadoch umožňuje tehotenstvo i donosenie dieťaťa. Znižuje však, často pomerne výrazne, možnosť otehotnenia a významne zvyšuje riziko potratu. Riziko úmrtia ženy je minimálne.)

Zomrela týždeň po tom, čo porodila svoje štvrte dieťa, Giannu Emanuelu.

Blahorečená bola pápežom Jánom Pavlom II. 24. apríla 1994 a následne ju pápež 16. mája 2004 vyhlásil za svätú. Svätá Gianna je považovaná za patrónku a vzor pro-life hnutí, ktoré jej kanonizáciu uvítali. Naproti tomu u zástancov práv na umelé prerušenie tehotenstva vyvolalo toto svätorečenie odmietavé reakcie.

Životopis

Rodina Berettových 
Narodila sa v Magente rodičom Albertovi Berettovi (* 1881 – † 1942) a Márii, rodenej De Micheilovej (* 1886 – † 1942). Obaja rodičia boli hlboko veriaci Lombarďania a členovia sekulárnej vetvy františkánskeho rádu. Rodina bývala najskôr v Miláne, neskoršie v Bergame (kam rodina ušla pred španielskou chrípkou, na ktorú zomreli traja Giannini súrodenci – David, Pierina a Rosina), potom počas vojny krátko v Janove a opäť v Bergame, kde obidvaja rodičia v roku 1942 zomreli. Celkovo mali trinásť detí, Gianna bola desiatou.

Rodina nebola príliš bohatá – všetky prebytočné peniaze investovala do vzdelania detí. Z ôsmich deti, ktoré sa dožili dospelosti, štyri získali lekársky, dvaja inžiniersky a jedna farmaceutický diplom; posledná sa neskôr stala uznávanou klaviristkou. Dvaja z Gianniných súrodencov sa stali kňazmi (Msgre. Giuseppe Beretta, (* 1922), kňaz a stavebný inžinier, pôsobil v Bergame ako kňaz a diecézny expert na opravu cirkevných stavieb; Alberto Beretta, (* 1916), lekár, kapucínsky mních a kňaz, 33 rokov pôsobil ako misionár v Brazílii) a jedna sestra rehoľníčkou (Matka Virginia Beretta, (* 1925), lekárka, kanosiánka a dlhoročná misionárka v Indii).

Gianna študovala na niekoľkých gymnáziách a lýceách. Príčinou toho bolo sťahovanie rodiny v období jej štúdia, nepriazeň úradu voči Beretovej rodine, ktorá sa stavala chladne k fašistickým postojom, a tiež aj kvôli jej chatrnému zdraviu, kvôli ktorému absolvovala jednoročnú prestávku v štúdiu (1938 – 1939). V tom čase sa formoval jej postoj k viere, ktorý okrem iného významne ovplyvnili exercície jezuitu Michela Avedána. Jej študijné výsledky neboli príliš dobré, ale od piateho ročníku došlo k výraznej zmene a stala sa jednou z najlepších v triede.

Referencie

Literatúra 
 Giuliana Pelucchiová: Život za život. Svatá Gianna Berettová-Mollová, Karmelitánské nakladatelství, Kostelní Vydří 2007 ISBN 978-80-7195-117-9

Externé odkazy 
 Gianna Beretta Molla 
 G. B. Molla 
 Světci k nám hovoří
 Stránky venované sv. Gianne
 Článok kritizujúci svätorečenie z www.pooh.cz
 Lada Wichterlová: Šovinistická bomba od papeže 
 G.Berretová Mollová

Zdroj 

Talianski katolícki svätci
Kanonizovaní Jánom Pavlom II.
Blahorečení Jánom Pavlom II.